Паліна Смолава - Вікіпэдыя

# Паліна Смолава

### Зьвесткі зь Вікіпэдыі — вольнай энцыкляпэдыі.

Палі́на Смо́лава (нарадзілася 3 верасьня 1980 году ў Менску) - беларуская сьпявачка, прадстаўніца Беларусі на конкурсе Эўрабачаньне-2006 зь песьняй Mum (Мама).

## [рэдагаваць] Біяграфія

Паліна Смолава нарадзілася 3 верасьня 1980 году ў Менску. Яе кар'ера пачалася з удзелу ў дзіцячых фальклёрных калектывах. Паліна сьпявала ў дзіцячым фальклёрным тэатры «Госьціца», у ансамблі беларускай народнай песьні «Жавараначкі». Сьпявачка скончыла музычную школу па клясе фартэпіяна, музычнае вучылішча імя Глінкі, аддзяленьне сольнага народнага сьпеву Беларускага дзяржаўнага ўніверсітэту культуры і мастацтваў. Была кіраўнічкай дзіцячага ансамблю беларускай народнай песьні «Цернічка». Артыстка Моладзевага тэатру эстрады, салістка аркестру ГУУС Мінгарвыканкаму. Мае званьне прапаршчыка. У 2006 брала актыўны ўдзел у агітацыйнай кампаніі Аляксандра Лукашэнкі на прэзыдэнцкіх выбарах, выступаючы на канцэртах «За Беларусь!».

## [рэдагаваць] Дасягненьні і ўзнагароды

- Дыплямантка і ўладальніца спецыяльнай прэміі Міжнароднага конкурсу «Мальвы - 2001» (Польшча)
- Ляўрэатка Першага рэспубліканскага конкурсу беларускай народнай песьні «Галасы радзiмы» (2002)
- Ляўрэатка Міжнароднага конкурсу песьні ў Маскве (2002)
- Дыплямант Міжнароднага конкурсу патрыятычнай песьні ў Санкт-Пецярбургу (2002)
- Уладальніца Першай прэміі на Міжнародным фэстывалі «Галасы Эўропы» (2003)
- Уладальніца Гран-пры конкурсу маладых выканаўцаў «Славянскі базар» (2005)

У 2005 годзе атрымала ганаровае званьне «Мінчанка году». Па выніках галасаваньня «Тэлепартацыі-2005» (Першай музычнай прэміі рэспублікі) Паліна Смолава названа «Экспрэсіяй году».

## [рэдагаваць] Выступ на Эўрабачаньні

10 лютага 2006 года былі названыя імёны трох фіналістаў рэспуліканскага адборачнага туру міжнароднага конкурсу песьні «Эўрабачаньне-2006». Імі сталі Паліна Смолава зь песьняй "Мама", Алена Грышанава з кампазыцыяй «You Can't Stop This Dance» і гурт «Лявоны» зь песьняй «Come back». Фінал беларускага туру «Эўрабачаньня-2006» прайшоў 24 лютага 2006 году. У гэты дзень журы вызначыла афіцыйнага прадстаўніка ад Беларусі на песенным форуме. На «Эўрабачаньні-2006» выступіла Паліна Смолава. Песьня, зь якой яна выступала, была напісана адмыслова для эўрапейскага конкурсу кампазытарам Сяргеем Сухамліным і паэтам Андрэем Касьцюгавым. Суправаджаў выступ Паліны танцавальны балет Сяргея Епіхава. Конкурсныя строі для артысткі распрацаваў беларускі дызайнер Іван Айплатаў. Смолава не прайшла ў фінал Эўрабачаньня, заняўшы 22 мейсца з 23.

## [рэдагаваць] Альбомы

- Smile... (2005)

## [рэдагаваць] Зьнешнія спасылкі

- Афіцыйны сайт сьпявачкі
- Дасье Паліны Смолавай на сайце БелТА

Атрымана з «http://be.wikipedia.org../../../%D0%BF/%D0%B0/%D0%BB/%D0%9F%D0%B0%D0%BB%D1%96%D0%BD%D0%B0_%D0%A1%D0%BC%D0%BE%D0%BB%D0%B0%D0%B2%D0%B0_6513.html»

Катэгорыя: Беларускія сьпевакі і сьпявачкі

##### Views

- Артыкул
- Гутаркі
- Бягучая вэрсія

##### Пошук

##### На іншых мовах

- English
- Suomi
- Nederlands
- Română
- Svenska